钦定古今图书集成/理学汇编/经籍典/第195卷 > 日知录一 > 春秋时月并书
## 钦定古今图书集成/理学汇编/经籍典/第195卷 > 日知录一 > 春秋时月并书

春秋时月并书于古未之见。考之《尚书》，如《泰誓》：“十有
三年春，大会于孟津《金縢》”，“秋，大熟未获。”言时则不言
月。《伊训》：“惟元祀十有二月乙丑。”《太甲中》：“惟三祀十有
二月朔。”《武成》：“惟一月壬辰。”《康诰》：“惟三月哉生魄。”《召诰》：
“惟三月丙午胐。”《多士》：“惟三月。”《多方》：“惟五月丁亥。”《顾命》：
“惟四月哉生魄。”《毕命》：“惟十有二年六月庚午胐。”言月
则不言时。

朱文公《答林择之》亦有“古文例，不书时” 之说。

编年之史，有时、有月、有日，多是义例所存，不容于阙
一也。

或疑夫子“特笔” ，是不然。旧史既以《春秋》为名，自当书时。且如隐公二年春，“公会戎于潜” ，不容二年书春，元年乃不书春，是知谓以时冠月出于夫子者，非也。

建子之月而书春，此周人谓之春矣。《后汉书陈宠传》
曰：“天正建子，周以为春元。”熊朋来《五经说》曰：“阳生于
子即为春，阴生于午即为秋，此之谓天统。”